Felat s-a alăturat YPJ în 2013 și a urcat de atunci în ierarhie, remarcându-se drept unul din cei mai importanți comandanți ai miliției kurde. În ciuda acestui fapt, activitățile ei dinainte de 2016 sunt în general necunoscute, acționând probabil sub acoperire. Felat se consideră o feministă radicală ce luptă pentru reforme sociale în Siria, care ar îmbunătăți drepturile și viața femeilor de toate etniile. Ea este o critică a capitalismului, considerând că „sistemul capitalist ne vede [pe femei în general] ca obiecte”. În calitate de lider militar, Felat este inspirată de Otto von Bismarck, Napoleon, Saladin, precum și de Arin Markin, o luptătoare kurdă care a preferat să se sinucidă în timpul asediul orașului Kobanî decât să fie capturată de militanții Statului Islamic. În ce privește abilitățile militare ale femeilor din subordinea ei, Felat a comentat că „adesea, în treburile militare, oamenii privesc femeile cu condescendență, afirmând că sunt prea delicate, că noi nu am îndrăzni să purtăm un cuțit sau o armă. Dar puteți vedea că în YPJ putem opera o dușka, știm să folosim mortierele și putem executa operațiuni de deminare”.